## El Centre Ocupacional Belcaire de l’IVASS participa en una campanya de sensibilització sobre discapacitat dirigida a col·legis i instituts de la Vall d’Uixó

*** La directora general de l’Institut Valencià de Servicis Socials (IVASS), María José Rico, subratlla “la importància d’iniciatives que incidixen en els drets socials i transmeten valors com el respecte i la inclusió en menors i jóvens”
* Alumnat de Primària i ESO participa en tallers de llengua de signes, pictogrames, ús de cadira de rodes i acompanyament amb gossos guia**

El Centre Ocupacional Belcaire de l’Institut Valencià de Servicis Socials (IVASS), adscrit a la Vicepresidència Segona i Conselleria de Servicis Socials, Igualtat i Habitatge, participa en la nova Campanya de Sensibilització i Informació sobre col·lectius socials amb discapacitat dirigida a escolars de la Vall d’Uixó.

La campanya, en la qual participen dotze col·legis i dos instituts de la localitat, té com a objectiu sensibilitzar l’alumnat d’Educació Primària i ESO sobre la problemàtica de les barreres físiques i sensorials, experimentant la discapacitat i l’autonomia, de manera individualitzada.

En esta denovena edició s’han organitzat tallers impartits per les mateixes persones amb discapacitat sobre llengua de signes, salut mental, pictogrames, ús de cadira de rodes o acompanyament amb gossos guia, així com visites a centres de persones amb discapacitat per a conéixer la labor que duen a terme i donar visibilitat al col·lectiu.

A més del Centre Ocupacional Belcaire de l’Institut Valencià de Servicis Socials participen altres huit entitats que formen part de la Comissió d’Accessibilitat del municipi com són Frater, Afaniad, el CRIS, la Fundació Manantial, Aspergui CV, ONCE, OIJ i l’Associació de Persones Sordes.

La directora general de l’IVASS, María José Rico, ha subratllat “la importància de donar continuïtat a iniciatives com esta que incidixen en els drets socials i transmeten valors com el respecte i la integració en menors i jóvens en un espai de socialització com és l’aula”, i ha manifestat que “la col·laboració entre les diferents administracions i les entitats socials és fonamental perquè estes campanyes complisquen la seua comesa i siguen eficaces”.

El Centre Ocupacional Belcaire de l’Institut Valencià de Servicis Socials participa activament en la Campanya de Sensibilització i Informació de la Vall d’Uixó i rep la visita d’escolars de 4t de Primària. Durant el recorregut per les instal·lacions, l’alumnat pot conéixer de primera mà els treballs en ceràmica, fusteria, cartó pedra, jardineria i serigrafia que es fan en els cinc tallers ocupacionals.

Com a novetat enguany, les persones amb discapacitat intel·lectual integrants del club de lectura d’este recurs i escolars de 1r de Primària participen en un taller d’animació lectora sobre el conte d’*Elmer*, que ensenya valors positius com l’optimisme, la cerca de solucions, la solidaritat, l’amistat i la tolerància cap als altres.

María José Rico ha ressaltat “els beneficis que, en l’àmbit físic i emocional, suposen per a les persones amb discapacitat intel·lectual interactuar amb altres col·lectius fora de les instal·lacions dels seus centres”, i ha incidit en què “participar en la comunitat contribuïx a visibilitzar les capacitats d’estes persones i a relacionar-se socialment en el seu entorn més pròxim”.

Fecha: 08/05/2024